NÁVRH

Všeobecne záväzné nariadenie 

Obce Zlaté Klasy 

o organizácii miestneho referenda v obci Zlaté Klasy 

č.2/2017

	Obecné zastupiteľstvo v Zlatých Klasoch sa na základe ustanovenia § 4 ods. 3 písm. m), § 6 ods. 1 a § 11a ods. 9 zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) uznieslo na svojom zasadnutí dňa           uznesením č.      na tomto všeobecne záväznom nariadení: 

Čl.1

Úvodné ustanovenia 

	1) Toto všeobecne záväzné nariadenie (ďalej len VZN) podrobnejšie upravuje organizáciu miestneho referenda na území obce Zlaté Klasy. Toto VZN sa nevzťahuje na referendum podľa čl. 93 - 99 Ústavy SR, pri ktorom sa postupuje podľa zákona č. 180/2014 Z.z. o podmienkach výkonu volebného práva a o zmene a doplnení niektorých zákonov v znení neskorších predpisov. 
 
	2) Miestne referendum je hlasovanie obyvateľov obce Zlaté Klasy (ďalej len „obce“) o dôležitých veciach, v ktorom obyvatelia slobodne a nezávisle vyslovia hlasovaním svoj názor. 
 
	3) Právo hlasovať v miestnom referende má oprávnený občan. Oprávneným občanom je obyvateľ obce, ktorý má v meste trvalý pobyt a ktorý najneskôr v deň konania miestneho referenda dovŕšil 18 rokov veku. 
 
	4) Prekážkou vo výkone práva hlasovať v miestnom referende je: 
 
a) zákonom ustanovené obmedzenie osobnej slobody z dôvodov ochrany verejného zdravia, 
 
b) výkon trestu odňatia slobody uložený za spáchanie obzvlášť závažného zločinu, 
 
c) pozbavenie spôsobilosti na právne úkony. 
 
Čl.2

Podmienky vyhlásenia miestneho referenda 

	1) Oprávneným orgánom na vyhlásenie miestneho referenda je Obecné zastupiteľstvo obce Zlaté Klasy (ďalej len „OZ“). 
 
	2)OZ vyhlási miestne referendum, ak ide o: 
 
a) zlúčenie obce s iným mestom alebo obcou, 
 
b) rozdelenie alebo zrušenie obce, 
 
c) zmenu názvu obce, 
 
d) odvolanie starostu obce (ďalej len „starosta“), 
 
e) petíciu skupiny obyvateľov obce aspoň 30% oprávnených voličov, 
 
f) zmenu označenia obce alebo 
 
g) ak tak ustanovuje osobitný zákon. 
 
	3) Obec sa môže zlúčiť s iným mestom alebo obcou iba za podmienok uvedených v § 2a ods. 1) - 4) zákona č. 369/1990 o obecnom zriadení v znení neskorších predpisov. 
 
	4) OZ vyhlási miestne referendum o odvolaní starostu, ak 
 
a) o to petíciou požiada aspoň 30% oprávnených voličov, 
 
b) hrubo alebo opakovane zanedbáva povinnosti starostu, porušuje Ústavu Slovenskej republiky, ústavné zákony, zákony a ostatné všeobecne záväzné právne predpisy. 
 
	5) OZ môže vyhlásiť miestne referendum o odvolaní starostu, ak neprítomnosť alebo nespôsobilosť starostu na výkon funkcie trvá dlhšie ako šesť mesiacov. 
 
	6) Petíciu podľa ods. 2 písm. e) overujú aspoň traja poslanci určení OZ, ktorí nemôžu byť členmi petičného výboru a starosta, starosta neoveruje petíciu podanú podľa ods. 4 písm. a). Petícia musí spĺňať náležitosti ustanovené zákonom č. 85/1990 Zb. o petičnom práve v znení neskorších predpisov. 
 
	7) OZ môže vyhlásiť miestne referendum aj pred rozhodnutím o ďalších dôležitých veciach samosprávy obce, najmä uvedených v § 4 zákona č. 369/1990 Zb. o obecnom zriadení v znení neskorších predpisov. 
 
	8) Návrh na vyhlásenie miestneho referenda (s výnimkou miestneho referenda konaného na základe petície skupiny obyvateľov obce) môže podať starosta obce alebo poslanec OZ. 
 
Čl.3

Lehoty na vyhlásenie miestneho referenda 

	1) Ak ide o vyhlásenie miestneho referenda podľa čl. 2 ods. 2 písm. a) až d) a písm. f) a g), ods. 4 písm. b) a ods. 7 tohto VZN, OZ ho vyhlási tak, aby sa uskutočnilo do 90 dní od schválenia uznesenia o vyhlásení miestneho referenda. 
 
	2) Ak ide o vyhlásenie miestneho referenda na základe petície podanej podľa čl. 2 ods. 2 písm. e) a ods. 4 písm. a), OZ ho vyhlási tak, aby sa uskutočnilo do 90 dní od doručenia petície obci. 
 
	3) Po vyhlásení miestneho referenda OZ bezodkladne zriadi na hlasovanie a sčítavanie hlasov komisie pre miestne referendum a určí lehotu na ich prvé zasadnutie. 
 
Čl.4

Spôsob vyhlásenia miestneho referenda 

	1) OZ vyhlasuje miestne referendum uznesením o vyhlásení miestneho referenda. 
 
	2) Uznesenie o vyhlásení miestneho referenda obsahuje: 
 
a) na základe čoho sa miestne referendum vyhlasuje, 
 
b) deň prijatia uznesenia, 
 
c) deň konania a časové vymedzenie konania miestneho referenda, 
 
d) miesto konania miestneho referenda, 
 
e) lehotu na prvé zasadnutie komisií pre referendum, 
 
f) otázku alebo otázky, ktoré sa obyvateľom mesta predkladajú na rozhodnutie. 
 
	3) Otázka alebo otázky predložené na rozhodnutie v miestnom referende musia byť formulované tak, aby na ne bolo možné jednoznačne odpovedať „áno“ alebo „nie“. Otázky nesmú byť navzájom podmienené. 
 
	4) V prípade, že predmet miestneho referenda je obsiahlejší a otázka predložená na referendum potrebuje bližšie vysvetlenie, uvedie sa toto v prílohe otázky; príloha je súčasťou uznesenia o vyhlásení referenda. 
 
	5) Obec najneskôr 15 dní pred dňom konania miestneho referenda zašle každému oprávnenému občanovi oznámenie o vyhlásení miestneho referenda, v ktorom uvedie dátum schválenia uznesenia OZ o vyhlásení miestneho referenda alebo doručenia petície, otázku alebo otázky, ktoré sa obyvateľom mesta predkladajú na rozhodnutie, miesto, dátum a čas konania miestneho referenda a spôsob úpravy hlasovacieho lístka. V oznámení upozorní aj na povinnosť preukázať sa preukazom totožnosti, ktorým je na účely tohto nariadenia občiansky preukaz alebo doklad o pobyte pre cudzinca. Oznámenie o vyhlásení miestneho referenda obec zverejní v rovnakej lehote na úradnej tabuli v obci a na internetovej stránke obce. 
 
Čl.5

Orgány pre miestne referendum 

	1) Pre organizáciu miestneho referenda a zisťovanie jeho výsledkov sa vytvárajú orgány pre miestne referendum (ďalej len "komisie"), ktorými sú: 
 
a) miestna komisia pre miestne referendum (ďalej len "miestna komisia"), 
 
b) okrskové komisie pre miestne referendum pre každý okrsok (ďalej len „okrskové komisie“). 
 
	2) Členom komisie môže byť len oprávnený občan s trvalým pobytom v obci Zlaté Klasy. 
 
	3) Člen komisie sa ujíma svojej funkcie zložením sľubu tohto znenia: „Sľubujem na svoju česť, že budem svoju funkciu vykonávať svedomite a nestranne a budem sa pritom riadiť Ústavou Slovenskej republiky a zákonmi.“ 
 
	4) Do komisie deleguje každá politická strana, politické hnutie alebo ich koalícia (ďalej len „politický subjekt“), ktoré sú zastúpené v OZ podľa výsledkov posledných volieb do orgánov samosprávy obcí a petičný výbor, ak bolo referendum vyhlásené na základe petície skupiny obyvateľov obce, jedného člena a jedného náhradníka. Oznámenie o delegovaní člena a náhradníka obsahuje: 
 
a) meno, priezvisko a dátum narodenia člena s uvedením adresy, na ktorú možno doručovať písomnosti, 
 
b) meno, priezvisko a dátum narodenia náhradníka s uvedením adresy, na ktorú možno doručovať písomnosti, 
 
c) meno, priezvisko a podpis osoby 
1. oprávnenej konať za politickú stranu, hnutie a odtlačok pečiatky, 
2. oprávnenej konať za každú politickú stranu, hnutie tvoriace koalíciu a odtlačok jej pečiatky, ak ide o koalíciu, 
3. určenej pre styk s orgánom verejnej správy, ak ide o petičný výbor. 
	Oznámenie o delegovaní člena a náhradníka možno doručiť v listinnej forme alebo elektronicky. Lehota na doručenie oznámenia sa končí uplynutím posledného dňa lehoty. Na oznámenia doručené po uplynutí tejto lehoty sa neprihliada. 
 
	5) Každá komisia musí mať najmenej 5 členov. Ak komisia nie je v tomto počte vytvorená spôsobom uvedeným v ods. 4, vymenuje zostávajúcich členov starosta obce. To platí aj ak počet členov komisie klesne pod päť a nie je príslušný náhradník. 
 
	6) Komisia je spôsobilá uznášať sa, ak je prítomná nadpolovičná väčšina všetkých jej členov. Uznesenie je prijaté, ak sa zaň vyslovila nadpolovičná väčšina prítomných členov. Ak dôjde k rovnosti hlasov, návrh sa považuje za odmietnutý. 
 
	7) Komisia si na svojom prvom zasadnutí určí zo všetkých členov komisie svojho predsedu a podpredsedu žrebom. Žrebovanie riadi zapisovateľ komisie. 
 
	8) Funkcia člena komisie zaniká: 
 
a) dňom doručenia písomného oznámenia o odvolaní člena politickým subjektom, ktorý ho delegoval alebo petičným výborom, 
 
b) dňom doručenia písomného oznámenia člena o vzdaní sa funkcie predsedovi komisie. 
 
	9) Funkcia člena zaniká aj vtedy, ak člen nezloží sľub najneskôr desať dní pred konaním referenda; to sa netýka náhradníkov. 
 
	10) Ak dôjde k zániku funkcie alebo v prípade ochorenia, vzdania sa, opakovanej neúčasti člena komisie, predseda komisie povolá prostredníctvom OcÚ náhradníka. 
 
	11) Prvé zasadnutie miestnej komisie ako aj okrskových komisií zvolá starosta v lehote ustanovenej v uznesení o vyhlásení miestneho referenda. 
 
	12) Miestna komisia: 
 
a) dozerá na dodržiavanie právnych predpisov pri príprave a konaní miestneho referenda, 
 
b) rozhoduje o sťažnostiach na postup okrskových komisií, 
 
c) dozerá na zisťovanie výsledkov hlasovania v okrskoch, je oprávnená vyžadovať od okrskových komisií vysvetlenia alebo iné informácie a môže zistené chyby po dohode s okrskovou komisiou odstrániť sama alebo požiadať okrskovú komisiu, aby zistené nedostatky odstránila, 
 
d) zisťuje výsledky hlasovania, 
 
e) vyhotoví a odovzdá zápisnicu o výsledku hlasovania starostovi, 
 
f) plní ďalšie úlohy podľa tohto nariadenia a iných právnych predpisov. 
 
	13) Okrsková komisia: 
 
a) zabezpečuje riadny priebeh hlasovania, najmä dozerá na správne odovzdávanie hlasovacích lístkov a dbá o poriadok v miestnosti na hlasovanie a v jej bezprostrednom okolí, 
 
b) vykonáva sčítanie hlasov v okrsku, 
 
c) vyhotoví a odovzdá zápisnicu o priebehu a výsledku hlasovania v okrsku miestnej komisii; ostatné materiály súvisiace s hlasovaním odovzdá na OcÚ do úschovy, 
 
d) plní ďalšie úlohy podľa tohto nariadenia a iných právnych predpisov a úlohy, ktoré jej uloží miestna komisia. 
 
	14) Do každej komisie menuje starosta zapisovateľa, spravidla z radov zamestnancov obce. Zapisovateľ zabezpečuje organizačné a administratívne záležitosti súvisiace s prípravou a priebehom hlasovania a spisuje v spolupráci s ostatnými členmi komisie zápisnicu o výsledkoch hlasovania. Zároveň plní funkciu odborného poradcu komisie. Zapisovateľ skladá sľub tohto znenia: “Sľubujem na svoju česť, že budem svedomite a nestranne vykonávať svoju funkciu a budem sa pritom riadiť Ústavou Slovenskej republiky a zákonmi.“ 

Čl.6

Konanie miestneho referenda 

	1) Miestne referendum sa koná v jeden deň, spravidla v sobotu. 
 
	2) Miestne referendum sa koná v určený deň od 7.00 do 20.00 hodiny. 
 
Čl.7

Hlasovacie lístky 

	1) Na hlasovacom lístku musí byť uvedené: 
 
a) deň konania miestneho referenda, 
 
b) otázka alebo otázky; ak je viac otázok, označia sa poradovými číslami. Pri každej otázke sa vytlačia dva rámčeky, z ktorých jeden je nadpísaný slovom „áno“ a druhý slovom „nie“, 
 
c) poučenie o spôsobe hlasovania. 
 
	2) Každý hlasovací lístok musí byť opatrený odtlačkom úradnej pečiatky obce. 
 
	3) OcÚ zabezpečí, aby sa hlasovacie lístky vytlačili a v potrebnom množstve doručili v deň konania miestneho referenda všetkým okrskovým komisiám najneskôr 1 hodinu pred začatím hlasovania. 
 
	4) Oprávnený občan dostane hlasovací lístok v miestnosti na hlasovanie v deň konania referenda. 
 
Čl.8

Obmedzenia súvisiace s konaním referenda 

	1) Štyridsaťosem hodín pred konaním a počas miestneho referenda je presviedčanie za určitý spôsob hlasovania v miestnom referende slovom, písmom, zvukom a obrazom zakázané v miestnom rozhlasovom vysielaní, v miestnych informačných prostriedkoch a v budovách, kde sídlia okrskové komisie a v ich bezprostrednom okolí. 
 
	2) Členovia všetkých komisií a zapisovatelia nesmú poskytovať informácie o priebehu a výsledkoch hlasovania až do podpísania zápisnice o výsledku hlasovania. 
 
	3) V deň konania miestneho referenda je až do skončenia hlasovania zakázané zverejňovať výsledky prieskumov hlasovania. 
 
Čl.9

Miestnosti na hlasovanie v referende a ich vybavenie 

	1) Pri vchode do miestnosti určenej na hlasovanie v miestnom referende sa umiestňuje nápis „Miestnosť na hlasovanie v referende“ a číslo okrsku. 
 
	2) V miestnosti na hlasovanie sa na čelnú stenu umiestňuje štátna vlajka Slovenskej republiky. 
 
	3) V miestnosti na hlasovanie alebo pred vchodom do nej musí byť vystavený hlasovací lístok s označením „vzor“ a informácia pre oprávnených občanov o spôsobe hlasovania. 
 
	4) V miestnosti na hlasovanie v referende musí byť schránka určená na hlasovanie v referende, prenosná schránka, dva rovnopisy zoznamu oprávnených občanov, čisté tlačivá na dopísanie oprávnených občanov, dostatočný počet hlasovacích lístkov opatrených odtlačkom úradnej pečiatky mesta, dostatočný počet tlačív zápisnice okrskovej komisie o priebehu a výsledku hlasovania v okrsku. 
 
	5) Miestnosť na hlasovanie v referende musí byť vybavená osobitnými priestormi na úpravu hlasovacích lístkov a písacími potrebami na ich úpravu tak, aby bola zabezpečená tajnosť hlasovania. 
 
	6) Predseda okrskovej komisie za prítomnosti členov komisie skontroluje pred začatím miestneho referenda, či je miestnosť na hlasovanie vybavená podľa čl. 11, ods. 1) - 5) a či sú schránky na hlasovanie v miestnom referende prázdne a zapečatí ich. 
 
	7) Pokyny predsedu okrskovej komisie, v jeho neprítomnosti jej podpredsedu, na zachovanie poriadku a dôstojný priebeh hlasovania sú záväzné pre všetkých prítomných. 

Čl.10

Hlasovanie

	1) Oprávnený občan hlasuje osobne, zastúpenie nie je prípustné. Oprávnení občania hlasujú v poradí, v akom sa dostavili do miestnosti na hlasovanie. 
 
	2) Oprávnený občan po príchode do miestnosti na hlasovanie preukáže svoju totožnosť platným občianskym preukazom alebo dokladom o pobyte pre cudzinca a po zázname v zozname oprávnených občanov na hlasovanie v miestnom referende dostane od okrskovej komisie hlasovací lístok. Ak oprávnený občan nepredloží občiansky preukaz alebo doklad o pobyte pre cudzinca, komisia mu hlasovanie neumožní. 
 
	3) Oprávneného občana, ktorý sa v deň konania referenda dostaví do príslušnej miestnosti na hlasovanie podľa miesta trvalého pobytu a nie je zapísaný v zozname oprávnených občanov na hlasovanie v miestnom referende, dopisuje okrsková komisia do zoznamu na základe predloženého občianskeho preukazu alebo dokladu o pobyte pre cudzinca. Okrsková komisia vydá oprávnenému občanovi hlasovací lístok. 
 
	4) Oprávneného občana, ktorý sa v deň konania referenda dostaví do príslušnej miestnosti na hlasovanie podľa miesta trvalého pobytu s rozhodnutím súdu podľa čl. 5 ods. 5, dopisuje okrsková komisia do zoznamu po predložení občianskeho preukazu alebo dokladu o pobyte pre cudzinca. Okrsková komisia vydá oprávnenému občanovi hlasovací lístok. 
 
	5) Oprávnený občan na hlasovacom lístku v príslušnom rámčeku značkou "X" vyznačí, že na otázku odpovedá "áno", alebo že na otázku odpovedá "nie". Hlasovací lístok oprávnený občan preloží tak, aby nebol viditeľný spôsob jeho úpravy a vloží ho do schránky na hlasovanie. Úpravu hlasovacieho lístka musí oprávnený občan vykonať v osobitnom priestore, inak mu komisia hlasovanie neumožní. 
 
	6) Ak sa v miestnom referende rozhoduje o viacerých otázkach, platí ustanovenie odseku 5) pre každú z týchto otázok samostatne. 
 
	7) Oprávnený občan, ktorý nemôže sám upraviť hlasovací lístok pre zdravotné postihnutie alebo preto, že nemôže čítať a písať, má právo vziať do priestoru určeného na úpravu hlasovacích lístkov iného oprávneného občana, nie však člena okrskovej komisie, aby zaňho hlasovací lístok upravil podľa jeho pokynov. 
 
	8) Zo závažných, najmä zdravotných dôvodov, možno okrskovú komisiu požiadať o to, aby oprávnený občan mohol hlasovať mimo miestnosti na hlasovanie, a to len v územnom obvode okrsku, pre ktorý bola okrsková komisia zriadená. V takom prípade okrsková komisia vyšle k oprávnenému občanovi aspoň dvoch svojich členov s prenosnou schránkou na hlasovanie a hlasovacími lístkami; vyslaní členovia okrskovej komisie zabezpečia, aby bola zachovaná tajnosť hlasovania. Okrsková komisia vyznačí účasť týchto oprávnených občanov na hlasovaní v oboch rovnopisoch zoznamu ihneď po návrate členov komisie vyslaných s prenosnou schránkou do miestnosti na hlasovanie. 
 
	9) Za oprávneného občana, ktorý nemôže pre zdravotné postihnutie sám vložiť hlasovací lístok do schránky na hlasovanie, môže ho na jeho požiadanie a v jeho prítomnosti do nej vložiť iný oprávnený občan, nie však člen okrskovej komisie. 
 
	10) Odovzdaná písomnosť, ktorá nie je hlasovacím lístkom, sa nezapočítava do výsledkov hlasovania. 
 
	11) Hlasovací lístok je neplatný, ak je pretrhnutý na dve alebo viac častí alebo ak je vyplnený iným spôsobom, než ako je ustanovené v ods. 5), alebo je inak upravený alebo nie je upravený vôbec. Neplatné sú aj hlasovacie lístky, ktoré nie sú na predpísanom tlačive. 
 
	12) O platnosti hlasovania a o platnosti hlasovacieho lístka s konečnou platnosťou rozhoduje okrsková komisia. 
 
	13) O prípravách v miestnosti na hlasovanie, priestoroch na úpravu hlasovacích lístkov, začatí hlasovania, poriadku v miestnosti na hlasovanie a v jej bezprostrednom okolí, prerušení hlasovania a ukončení hlasovania platia inak primerane ustanovenia zákona č. 180/2014 Z.z. o podmienkach výkonu volebného práva a o zmene a doplnení niektorých zákonov v znení neskorších zmien a doplnení. 
 
Čl.11

Sčítanie hlasov v okrskovej komisii 

	1) V miestnosti, kde sa sčítanie hlasov uskutočňuje, môžu byť prítomní mimo členov okrskovej komisie a jej zapisovateľa členovia miestnej komisie pre miestne referendum a iné osoby, ktoré prejavia záujem o pozorovanie priebehu sčítavania hlasov. Tieto osoby možno vylúčiť, len ak by bol ohrozený priebeh sčítavania hlasov. 
 
	2) Po ukončení hlasovania dá predseda okrskovej komisie zapečatiť nepoužité hlasovacie lístky a potom dá otvoriť hlasovaciu schránku. Ak okrsková komisia použila na žiadosť oprávnených občanov aj prenosnú hlasovaciu schránku, komisia obsah schránok po ich otvorení zmieša. 
 
	3) Okrsková komisia hlasovacie lístky po vybratí zo schránok spočíta a porovná počet hlasovacích lístkov so záznamami v zozname. Po otvorení schránok na hlasovanie vylúči okrsková komisia prípady neplatného hlasovania a zistí: 
 
a) celkový počet odovzdaných hlasovacích lístkov, 
 
b) počet neplatných hlasovacích lístkov, ktoré vylúči z ďalšieho sčítania, 
 
c) počet platných hlasovacích lístkov, 
 
d) počet hlasov „áno“ a počet hlasov „nie“ ku každej jednotlivej otázke.
 
Výsledky hlasovania uvádza v zápisnici o priebehu a výsledku hlasovania vo volebnom okrsku. 
 
Čl.12

Zápisnica o priebehu a výsledkoch hlasovania v okrsku 

	1) Okrsková komisia vyhotoví vo dvoch rovnopisoch zápisnicu o priebehu a výsledku hlasovania v okrsku (ďalej len „zápisnica“), ktorú podpíšu predseda, podpredseda a ostatní členovia komisie. Dôvody prípadného odmietnutia podpisu sa poznamenajú do zápisnice. 
 
	2) V zápisnici musí byť uvedené: 
 
a) čas začatia a ukončenia hlasovania, prípadne jeho prerušenia, 
 
b) počet oprávnených občanov zapísaných v okrsku do zoznamu na hlasovanie, 
 
c) počet oprávnených občanov, ktorým sa vydali hlasovacie lístky, 
 
d) počet odovzdaných hlasovacích lístkov, 
 
e) počet odovzdaných platných a počet odovzdaných neplatných hlasovacích lístkov, 
 
f) počet hlasov "áno" a počet hlasov "nie" ku každej jednotlivej otázke. 
 
	3) K zápisnici okrsková komisia priloží stručnú správu o obsahu sťažností, ktoré sa jej podali, a uzneseniach, ktoré k nim prijala. 
 
	4) Po podpísaní oboch rovnopisov zápisnice o priebehu a výsledku hlasovania predseda okrskovej komisie jedno vyhotovenie zápisnice odovzdá bez meškania miestnej komisii a vyčká na jej pokyn na ukončenie činnosti okrskovej komisie. 
 
	5) Okrsková komisia zapečatí odovzdané hlasovacie lístky a zoznamy na hlasovanie a odovzdá ich spolu s ostatnými dokladmi o hlasovaní do úschovy obci. 
 
Čl.13

Zápisnica o výsledku hlasovania v miestnom referende 

	1) Miestna komisia preskúma zápisnice okrskových komisií a na ich základe zisťuje výsledky miestneho referenda. 
 
	2) Mestská komisia vyhotoví vo dvoch rovnopisoch zápisnicu o výsledku hlasovania v miestnom referende, ktorú podpíšu predseda, podpredseda a ostatní členovia miestnej komisie. Dôvody prípadného odmietnutia podpisu sa poznamenajú do zápisnice. 
 
	3) V zápisnici miestna komisia uvedie: 
 
a) celkový počet okrskov a počet okrskových komisií, ktoré odovzdali zápisnicu o priebehu a výsledku hlasovania, 
 
b) celkový počet oprávnených občanov zapísaných v zoznamoch na hlasovanie, 
 
c) celkový počet oprávnených občanov, ktorým sa vydali hlasovacie lístky, 
 
d) celkový počet odovzdaných hlasovacích lístkov, 
 
e) celkový počet odovzdaných platných hlasovacích lístkov a celkový počet odovzdaných neplatných hlasovacích lístkov, 
 
f) celkový počet hlasov "áno" a celkový počet hlasov "nie" ku každej jednotlivej otázke. 
 
	4) V zápisnici miestna komisia ďalej uvedie stručný obsah sťažností, ktoré sa jej podali a uznesení, ktoré k nim prijala, ako aj prípady porušenia právnych predpisov pri príprave a vykonávaní miestneho referenda. 
 
	5) Po podpísaní oboch rovnopisov zápisnice o výsledku hlasovania v miestnom referende odovzdá predseda miestnej komisie jeden rovnopis zápisnice bez zbytočného odkladu starostovi obce. Dokumentáciu o činnosti miestnej komisie odovzdá jej predseda do úschovy obci. 

 
Čl.14

Vyhlásenie výsledku miestneho referenda 

	1) Výsledky miestneho referenda sú platné, ak sa na ňom zúčastnila aspoň polovica oprávnených občanov a ak bolo rozhodnutie prijaté nadpolovičnou väčšinou platných hlasov účastníkov miestneho referenda. 
 
	2) OZ vyhlási výsledky miestneho referenda do troch dní odo dňa doručenia zápisnice o výsledku hlasovania na úradnej tabuli obce a na webovej stránke obce. 
 
	3) Vyhlásenie návrhu prijatého v referende obsahuje: 
 
a) deň konania referenda, 
 
b) celkový počet oprávnených občanov zapísaných v zoznamoch na hlasovanie v miestnom referende, 
 
c) celkový počet oprávnených občanov, ktorí sa zúčastnili na hlasovaní, 
 
d) celkový počet oprávnených občanov, ktorí na otázku alebo otázky odpovedali "áno", a celkový počet oprávnených občanov, ktorí na otázku alebo otázky odpovedali "nie", 
 
e) konštatovanie, ktorý návrh alebo návrhy boli v miestnom referende prijaté. 
 
Čl.15

Zabezpečenie miestneho referenda 

	1) Pomocné prostriedky, najmä miestnosti na hlasovanie a potreby na vykonanie hlasovania zabezpečí pre miestnu  komisiu a okrskové komisie obecný úrad v Zlatých Klasoch.
 
	2) Obecný úrad vyhotoví vzor hlasovacieho lístka a zabezpečí tlač hlasovacích lístkov v potrebnom množstve. 
 
	3) Výdavky spojené s prípravou, konaním a zisťovaním výsledkov miestneho referenda (okrem výdavkov spojených s kampaňou pred miestnym referendom, ktorú nezabezpečuje OÚ) sa uhrádzajú z rozpočtu obce. 
 
	4) Členovia komisií a zapisovatelia majú v deň konania miestneho referenda nárok na odmenu, ak v tento deň nemajú nárok na náhradu mzdy alebo platu. Výška odmeny za výkon funkcie člena a zapisovateľa komisie na deň konania referenda sa ustanovuje v sume, ktorá pripadá na jeden pracovný deň z priemernej mesačnej mzdy zamestnanca v národnom hospodárstve za predposledný kalendárny štvrťrok pred kalendárnym štvrťrokom, v ktorom sa koná miestne referendum. Odmeny vypláca obec. 
 
Čl.16

Spoločné a záverečné ustanovenia 

	1) Pre oblasti neupravené týmto nariadením platia primerane ustanovenia všeobecne záväzných právnych predpisov Slovenskej republiky. 
 
	2) Návrh tohto VZN bol zverejnený na úradnej tabuli obce a na internetovej stránke obce dňa          a zvesený dňa 
 
	3) VZN č.       o organizácii miestneho referenda v obci Zlaté Klasy bolo schválené uznesením Obecného zastupiteľstva v Zlatých Klasoch č.       dňa  
 
	4) VZN č.       o organizácii miestneho referenda v obci Zlaté Klasy bolo zverejnené na úradnej tabuli obce a internetovej stránke obce dňa        a zvesené dňa  
 
	5) Toto VZN nadobúda účinnosť 15. dňom po vyvesení na úradnej tabuli  obce Zlaté Klasy. 

Otto Csicsay
starosta obce